Brian er en superstjerne. Og han spiller for Hjørring. Futsalklubbens medlemstal buldrer derudaf, og nu har de også fået noget af en kendis på holdet. Med eget fodboldakademi og hele 1,1 million følgere. - Det er selvfølgelig fedt, siger Brian Mengel, der er så stor en stjerne, at han har et kunstnernavn. 'Brizze' På de sociale medier er han nemlig lidt af et fænomen. Her følger op mod én million med i hans evner som trick-spiller og bold-jonglør på bland andet Instagram og Youtube. Se nogle af tricksene i indslaget nederst. Han er netop skiftet til futsalholdet fra Hjørring, der sidste år var i DM-finalen, og som indleder jagten på fineste metal 14. oktober. I år i en forstærket udgave med tilgangen af Brian Mengel, der med sine 31-år er alderspræsident - Folk tror sikkert, jeg er blevet langsommere med årene, men jeg kan nu stadig godt løbe hurtigt, siger han med et smil. Den sønderjyske stjerne er dog hurtig til at vise nordjysk ydmyghed, da TV2 Nord spørger til hans stjernestatus. - Nu er jeg jo sønderjyde, så jeg er ikke så glad for at svare på det spørgsmål. Men jeg ved jo godt, at der er mange millioner der følger med. Jeg prøver at være nede på jorden som en sønderjyde nu end er, siger 'Brizze' Skal man trække en nordjysk tråd, kan stjernestatus og retorikken ved skiftet godt rime på Mikkel Hansen og hans entré i Aalborg Håndbold. I hvert fald når Brizze skal sætte ord på sit skifte. - Det er fordi setuppet er, som det er, der er fuldt hus til alle hjemmekampe og det findes ikke rigtig andre steder. Stemningen og atmosfæren heroppe, siger han. Superstjernen tilslutter et hold, der tæller seks landsholdsspillere, hvoraf flere sideløbende har gjort sig på Hjørrings jyllandsseriehold, samt Nikolaj Lyngø, der har en enkelt superligakamp for AaB på CV'et og et hav af kampe for Jammerbugt FC i første og anden division.

Opsummering:
Et lille futsalmirakel i Nordjylland, har nu taget næste skridt med tilgangen af superstjerne.